สวัสดีค่ะ คือปกติประจำเดือนจะมาประมาณวันที่20-26 แต่เมื่อ2เดือนก่อน ประจำเดือนมาวันที่12 เลยค่ะไม่มีอาการปวดท้องทั้งๆที่ปกติจะปวดท้อง และเลือดประจำเดือนสดมากค่ะ ไม่มีกลิ่นคาว มาประมาณ5-6วัน หลังจากนั้นนับจากวันที่ประจำเดือนหมดครั้งสุดท้ายก็16วัน ประจำเดือนมาอีกแล้วค่ะ มีเพศสัมพันธ์แต่ก็ป้องกันตลอดนะค่ะ แล้วก็เป็นแบบนี้มาจนตอนนี้เข้าเดือนที่3แล้วค่ะ จะอันตรายมั้ยค่ะ
สวัสดีค่ะ หากนับระยะห่างจากวันแรกที่มีประจำเดือนมา (ไม่ใช่วันที่ประจำเดือนหมด) ไปจนถึงวันแรกของประจำเดือนในรอบต่อไป หากนับได้มากกว่า 21 วัน ก็ถือว่ามีระยะห่างระหว่างรอบประจำเดือนที่ปกติดี และหากเลือดออกนาน 5-6 วัน ก็ถือว่าเป็นประจำเดือนที่ปกติดีค่ะแต่หากนับระยะห่างได้น้อยกว่า 21 วัน จึงจะถือว่าผิดปกติ โดยอาจเกิดจาก1. ภาวะแทรกซ้อนจากการตั้งครรภ์ที่ผิดปกติ เช่น แท้งคุกคาม แท้งไม่ครบ ครรภ์ไข่ปลาอุก เป็นต้น แต่มักจะมีอาการปวดท้องน้อยร่วมด้วย2. การทำงานผลิตฮอร์โมนของรังไข่ผิดปกติ3. มีมดลูกอักเสบติดเชื้อ ซึ่งจะมีตกขาวที่ผิดปกติและอาการปวดท้องน้อยร่วมด้วย4. ความผิดปกติที่มดลูก เช่น เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น แต่มักพบในหญิงวัยกลางคนขึ้นไป พบได้น้อยมากในคนอายุน้อย5. มีโรคในระบบอื่นๆ เช่น มีภาวะไทรอยด์ฮอร์โมนผิดปกติ เป็นต้น6. การใช้ยาฮอร์โมนต่างๆ เช่น ยาฉีดคุมกำเนิด ยาสตรี สมุนไพร อาหารเสริมต่างๆ เป็นต้นดังนั้น หากมีระยะห่างระหว่างรอบเดือนที่น้อยกว่า 21 วัน หรือมีอาการอื่นๆ เช่น ปวดท้องน้อยมาก ตกขาวที่ผิดปกติ จึงควรไปพบแพทย์เฉพาะทางสูติ-นรีแพทย์เพื่อหาสาเหตุค่ะ